Ofisi ya re baikopedi ba boitseme 
Ofisi ya nyeletso lehuma mo Mochudi e tlhalositse fa e tshwenngwa ke boitseme jwa batho bangwe ba ba thusitsweng ka lenaneo leo. Fa a bua mo puisanyong le  Mme Ramathudi o tlhalositse fa ba dikile ba thusitse baikopedi ba le 221, mme ba le mo thulaganyong ya go thusa ba supa ba ba neng ba setse ngogola. Le fa go ntse jalo, o kaile fa ba tshwentswe ke go bo batho bangwe ba na le boitseme le go latlhegelwa ke kgatlhego le botlhaga mo dikgwebong, morago ga go thusiwa ka didirisiwa ga mmogo le dithuto tsa kgwebo. O tlhalositse fa ba ema nokeng botlhe ba ba tsereng lenaneo ka go ba rutuntsha le go ba baakanya tlhaloganyo go ba tsenya mo seemong sa go ka ntsha maduo le go ba thusa go tlhopha dikgwebo tse di ka ba ntshetsang maduo le gone go tokafatsa matshelo a bone. Mme Ramathudi a re ba itemogetse fa bontsi jwa ba ba akotseng thuso ya lenaneo, ba le maoto a tshupa ka jaana bontsi bo batla go direlwa le go batlelwa bareki, e bile ba dira ka go salwa morago mo go feteletseng. “Re leka ka thata go thusa batho ba rona fela botlhe, re na le thulaganyo e ka yone kgwedi le kgwedi re nnang le letsatsi la ditshupo tse di akaretsang ipapatso le thekiso ya dithuto le ditirelo, re ntsha dikoloi go ba phutha mo dikgaolong tsa bone go tla go ipapatsa le go rekisa. Le ntswa re leka jaana, bangwe ba nna fela mme ba emele nako ya ditshupo, fa ba bangwe morago ga go tsaya dithoto le didirisiwa, ba ithela moriti o tsididi le go tshikinyega ba sa tshikinyege,” a tlhalosa jalo. O tlhalosa fa ba ba ikaeletseng go bereka ka natla le go emelana le dikgwetlho, ba tsweletse ka go dira sentle e bile matshelo a bone a tokafetse. A re batho ba ba apayang le go rekisa borotho go lebega e le bone ba dirang sentle go gaisa ba bangwe. A re go supa kgatlhego le lenyora la go tswelela pele ke gone go dirang pharologanyo mo dikgwebong. O ne a tlatsa ka go re ba ba ema nokeng ka go ba batlela mmaraka le go isa maina a bone gore ba akole ditiro tsa go apeela bana borotho kwa dikoleng tse dipotlana. Mme Ramathudi o ne gape a tlhalosa fa ba swabisiwa ke ba ba kgonang go gana go tsaya ditiro tseo. A re bangwe ba santse ba sa reetse dikgakololo tsa bone fa ba tsibosiwa ka dikgwebo tse di setseng di aname di le dintsi e bile di ka seke di dire sentle, go tshwana le ya ditente. O gakolola fa go le botlhokwa go reetsa dikgakololo le go tlhopha kgwebo e e ka dirang sentle. Mme Ramathudi a re gape ba tshwenngwa ke batho ba ba tsereng lenaneo e le ditlhopha, a re go le gantsi ba na le go gogagogana, fa bangwe mo ditlhopheng ba a tle ba ikgagapelele didirisiwa tse ba di filweng e le setlhopha. A re go tlhoka morero le go buisana ka kakaretso go itshupile e le nngwe tsela e ba lemogang fa e thuba ditlhopha le gone go itsa kgolo ya dikgwebo. “Mo nakong e e fetileng, re setse re kile ra tsaya didirisiwa tsa setlhopha sengwe e le tsela ya go tsereganya ntwa ya bone. Re le lephata re na le dithata tsa go tsaya dilwana, re bo re di fa motho yo mongwe, mme re nna re leka go ba neneketsa ka tota maikaelelo e le go bona itsholelo ya batho e tokafetse,” a tlhalosa jalo. A re go na le bangwe ba ba siyang dikgwebo ba ya go batla ditiro, mme morago dikgwebo tseo di phutlhame. A re selo seo se a ba tshwenya ka maikaelelo ke go bona dikgwebo di tlhama ditiro le go hira ba bangwe. A re ba itemogetse fa batho ka bontsi ba sena mowa wa boipelego e bile ba le bonya go itirela, a re seo se supiwa ke ka fa bontsi bo itlhobogang ka bonako ka teng. Mme Ramathudi a re ba mo thulaganyong ya go fa setshaba difomo tse ba tlaa nnang ba itshwaela le go kwala pego, e le tsela ya go leka go ba fa dithata le go lepa gore a ba ka itirisa ba sa salwe morago. O ne a wetsa ka go gakolola setshaba go tlhoafalela go tokafatsa matshelo a bone, a tlatsa ka go re mananeo a buletswe mongwe le mongwe mme go botlhokwa go ithotloetsa. BOKHUTLO